Tengelici Mézeskalács Óvoda és Mini Bölcsőde
7054 Tengelic, Aradi utca 6.
OM: 202177
Te.: 74/432-103

Tisztelt Polgármester Úr!
Tisztelt Képviselő-Testület!

Óvodánk a 2026/2027. nevelési évben 3 fő sajátos nevelési igényű gyermek integrált nevelését látja el.
A sajátos nevelési igényű (SNI) gyermekek meghatározása a jelenleg hatályos köznevelési törvény szerint:
„Sajátos nevelési igényű gyermek, tanuló az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd.”
Az ő ellátásukat, fejlesztésüket - a Pedagógiai Szakszolgálat szakértői bizottsága által leírt szakértői véleményben foglaltak szerint – törvényi kötelességünk biztosítani (a nemzeti köznevelésről szóló 2011. évi CXC törvény 47.§). A fejlesztésüket speciális szakképzettséggel rendelkező szakember láthatja csak el (gyógypedagógus). A három gyermekből 2 fő legalább heti 2 óra, 1 fő legalább heti 4 óra gyógypedagógiai egyéni fejlesztést kell kapjon.

A gyógypedagógusok, akikkel előző években is már együtt dolgoztunk, idén is vállalják a szükséges fejlesztő órákat. 
Egy gyógypedagógus megbízási szerződéssel jönne, az ő díja: 6000 Ft/ óra + járulékok (havi 24 óra)
Egy másik gyógypedagógus vállalkozóként jönne, díja: 9.000 Ft/ óra (havi 8 óra)
Az érintett gyerekekre dupla normatívát tudunk igényelni, aminek összege fedezi a szakemberek óradíját. Amennyiben nem biztosítjuk ellátásukat, a plusz normatívát vissza kell fizetnünk.
Hosszú évek óta hagyomány óvodánkban a játékos néptánc-oktatás is, ami a törvény által előírt tehetséggondozó programunk része, heti egy alkalommal a nagycsoportos korú gyerekeknek.  Csiki Gyula néptánc-oktatóval is hosszú évek óta dolgozunk együtt,  az ő díja  6.000 Ft alkalmanként. 

Kérem a tisztelt Képviselő-Testületet, hogy a gyógypedagógus és néptánc-oktató szakemberek díját szíveskedjenek a rendelkezésünkre bocsájtani, hogy törvényi kötelességünknek eleget tehessünk!

Tengelic, 2026. szeptember 1.                                                     Tisztelettel:
                                                   Székely Aranka főigazgató


Határozati javaslat
a Mézeskalács Óvodába gyógypedagógusok és néptánc oktató megbízásáról
1. [bookmark: _Hlk145928356]Tengelic Község Önkormányzata Képviselő-testülete Berenkei Krisztina gyógypedagógust 2026. szeptember 1-től 2027. június 18-ig terjedő határozott időre megbízási szerződés keretében megbízza a Tengelici Mézeskalács Óvoda és Mini Bölcsődében a sajátos nevelési igényű gyermekek ellátására 6.000. Ft/óra díjazás mellett. 
1. A képviselő-testület úgy dönt, hogy a Tengelici Mézeskalács Óvoda és Mini Bölcsődében a sajátos nevelési igényű gyermekek ellátására megbízási szerződést köt Kiss-Soponyai Henriett vállalkozó gyógypedagógussal 2026. szeptember 1-től 2026. június 18-ig terjedő határozott időre, 9.000. Ft/óra megbízási díj ellenében. 
1. A képviselő-testület úgy döntött, hogy a Tengelici Mézeskalács Óvoda és Mini Bölcsődében néptánc oktatásra Csiki Gyulával megbízási szerződést köt 2026. szeptember 1-től 2027. június 18-ig terjedő határozott időre 6.000.-Ft/alkalom megbízási díj ellenében.
1. A Képviselő-testület felhatalmazza Székely Aranka főigazgatót, hogy a gyógypedagógusokkal és a néptánc oktatóval kötendő megbízási szerződéseket aláírja.

     Határidő: Azonnal
     Felelős: polgármester

